
Véletlen és legjobb approximációk általánosított körpoligonokkal

A dolgozat kellően sima határú konvex lemezek, és az őket közelítő rögzített csúcsszámú sokszögek közötti távolság aszimptotikus viselkedésével foglalkozik, ha a csúcsszám tart a végtelenbe. Két konstrukciót vizsgálunk: az egyikben a legjobban közelítő sokszöget tekintjük -például a lemezbe írt (lemez köré írt) maximális (minimális) területű n-szöget-, a másikban véletlen n-szögeket -beírt sokszög esetén a csúcsokat, körülírt sokszög esetén az érintési pontokat választjuk valamilyen eloszlás szerint a lemez határáról. Az aszimptotikus viselkedés mindkét esetben ugyanazon a geometriai határértéken múlik.
A dolgozatban az eddigi lineáris-, valamint orsókonvexitásra vonatkozó eredményeket általánosítjuk tovább az L-konvexitásra. Beírt közelítő L-sokszögek esetén a megfelelő geometriai határértékek meghatározásának segítségével a már ismert eredményekhez hasonló aszimptotikus formulákat igazolunk a lemez és közelítő sokszögének távolságára. Ezután bevezetünk egy, az L-konvexitáshoz kapcsolódó dualitásfogalmat, vizsgáljuk tulajdonságait, majd ezek segítségével bizonyítjuk a körülírt esetben adódó aszimptotikus formulákat.



